钦定古今图书集成/明伦汇编/闺媛典/第151卷 > 林鼎辉妻郑氏
## 钦定古今图书集成/明伦汇编/闺媛典/第151卷 > 林鼎辉妻郑氏

按《长泰县志》：郑氏，奉直大夫漳梅溪图南孙女。年二
十，归林鼎辉。未匝月，鼎辉即就馆舍，以苦读成羸疾，
逾年而没，氏誓以身殉。翁姑止之曰：“死易守难，毋使
若敖之鬼馁也。”氏感泣许诺。翁乃以仲子所生男付
氏为子。氏鬻奁具，觅乳媪养之。长为延师课读，闻五
经进士颜壮其设坛坫，诱进后学，命子负笈从之，数
奇不售。氏泣曰：“而父以读书殒身，而两叔仅隶博士
弟子员，吾意甚不足。今汝又不及焉，吾安望？”既而孙
琰、璞皆为诸生，氏曰：“其益勉之！”年七十四，巡按旌其
门。